b'\n_START_ARTICLE_\nAxioma Ethica Odini\n_START_SECTION_\nPozadina\n_START_PARAGRAPH_\nNakon turneje s grupom Opeth 2009. godine sastav je po\xc4\x8deo snimati album u studijima Duper Studios, Earshot Studios i Peersonal Sound. Album je miksao Jens Bogren u studiju Fascination Street. Grutle Kjellson, pjeva\xc4\x8d i basist skupine, izvorno je za album predlo\xc5\xbeio ime Ethica Odini prema latinskome prijevodu naziva spjeva H\xc3\xa1vam\xc3\xa1l, dok je Ivar Bj\xc3\xb8rnson, gitarist i glavni skladatelj, album \xc5\xbeelio nazvati Axioma; naposljetku su odlu\xc4\x8dili spojiti ta dva predlo\xc5\xbeena naziva u jedan. To\xc4\x8dna mno\xc5\xbeina rije\xc4\x8di na latinskom glasi Axiomae, ali je grupa odlu\xc4\x8dila ostaviti Axioma zato \xc5\xa1to im je naziv tako bolje zvu\xc4\x8dao._NEWLINE_Naslovnicu albuma naslikao je Truls Espedal, dugogodi\xc5\xa1nji dizajner naslovnica skupine; naslikao je naslovnicu svakog albuma sastava po\xc4\x8dev\xc5\xa1i od albuma Monumension, koji je bio objavljen 2001. godine.\n_START_SECTION_\nRecenzije\n_START_PARAGRAPH_\nAlbum je kriti\xc4\x8dki uglavnom bio dobro prihva\xc4\x87en. Eduardo Rivadavia, glazbeni kriti\xc4\x8dar sa stranice AllMusic, albumu je dodijelio tri i pol od pet zvijezdica. U \xc4\x8dasopisu Metal Hammer album je izglasan kao album mjeseca listopada; Robert M\xc3\xbcller, \xc4\x8dasopisni kriti\xc4\x8dar, dodjelio je albumu sedam od sedam bodova te je komentirao: "Nikada do sada nisam nakon slu\xc5\xa1anja samo dvije pjesme sa albuma \xc5\xbeelio dodijeliti cjelokupnome albumu najvi\xc5\xa1u ocjenu. [...] Nikad prije niti jedna Enslavedova mje\xc5\xa1avina [glazbenih elemenata] na albumu nije zvu\xc4\x8dala tako eklekti\xc4\x8dno a istovremeno i tako organski; niti jedan njihov album nije bio tako uspje\xc5\xa1an". Kao \xc5\xa1to je bio slu\xc4\x8daj i sa prethodna tri sastavova studijska albuma, album je osvojio Spellemann nagradu (tzv. Norve\xc5\xa1ki Grammy) u kategoriji najboljeg metal albuma.'